התקיפה בבית הכנסת הרפורמי ברעננה

התקיפה בבית הכנסת הרפורמי ברעננה הייתה אירוע בו פעילי ימין תקפו באלימות משתתפי הקרנה של טקס יום הזיכרון הישראלי-פלסטיני בבית כנסת רפורמי בערב יום הזיכרון לחללי מערכות ישראל ולחללי פעולות האיבה ה'תשפ"ה, 29 באפריל 2025. פעילי הימין ירקו ותקפו את מי שניסה להיכנס לבית הכנסת, יידו אבנים לעבר המבנה במהלך הקרנת הטקס וצרו על בית הכנסת תוך שהם תוקפים באלימות את מי שניסה לעזוב את המקום לאחר שנסתיימה ההקרנה.

חלק מקרבנות התקיפה וכלי התקשורת תיארו את האירוע כפוגרום, בשל האופי המאורגן של המתקפה, העובדה שהתרחשה בבית כנסת, וכישלונה של המשטרה למנוע את האלימות למרות ההתרעות המוקדמות.

 רקע 
מאז שנת 2006 מתקיים מדי שנה במסגרת אירועי יום הזיכרון טקס יום הזיכרון הישראלי-פלסטיני המשותף לישראלים ולפלסטינים. מאז שנת 2007 מארגנת את הטקס תנועת "לוחמים לשלום" בשיתוף "פורום המשפחות השכולות הישראלי-פלסטיני". בטקס משתתפים ישראלים ופלסטינים ששכלו בני משפחה במסגרת הסכסוך הישראלי-פלסטיני, והמסר העיקרי שלו הוא קריאה לסיום מעגל הדמים. קיומו של טקס זיכרון משותף לישראלים ופלסטינים מעורר ביקורת מצד גופי ימין שונים, ומארגני הטקס נאלצו להתמודד עם הפגנות וניסיונות למנוע אותו.

בעבר התקיים הטקס בפארק הירקון בהשתתפות אלפי ישראלים ופלסטינים שרכשו כרטיסים לאירוע, אולם מאז פרוץ מלחמת חרבות ברזל הוא פתוח למוזמנים בלבד, באולמות שמיקומם אינו חשוף לציבור, ומשודר לציבור הרחב באינטרנט. יש מוסדות ועסקים, כגון בתי כנסת ובתי קפה, שמקיימים אירועים של צפייה משותפת בטקס.

בית הכנסת הרפורמי עצמו הותקף פעמים רבות, לפחות משנת 2010. במקרים רבים רוססו כתובות נאצה על קירות בית הכנסת, ומספר פעמים אלמונים השליכו לעברו סלעים וניפצו חלונות, והשאירו מכתבי איום.

השתלשלות האירועים
בשנת 2025 התקיים הטקס במקביל ביפו ובעיירה בית ג'אלה הסמוכה לבית לחם. בבית הכנסת הרפורמי ברעננה נערכה הקרנה של טקס יום הזיכרון הישראלי-פלסטיני במסגרת אירועי יום הזיכרון.

בצהרי ערב יום הזיכרון רחלי בן ארי סקעת, יושבת ראש סניף הליכוד ברעננה, קראה לפעילי ימין לעצור את הטקס. לקראת האירוע פורסם פוסט של ארגון הימין הקיצוני "בצלמו", בראשות שי גליק ובו נכתב: "לא נותנים לתומכי הטרור להיכנס לרעננה". על פי תחקיר הארץ ארגון זה יזם את ההפגנה. המודעה הציגה את האירוע כ"שוויון בין חיילי צה"ל למחבלי נוחבה", וחלקה העליון עוצב כאילו טיפטף "דם" מהכותרת. היא הופצה במהירות בקבוצות ימין קיצוני וברשתות על ידי פעילים וקבוצות ימין קיצוני. כ-200 פעילי ימין וימין קיצוני הקיפו את בית הכנסת, תוך קריאות "מוות למחבלים". הפעילים ירקו והכו את משתתפי הטקס, זרקו לעבר בית הכנסת אבנים וחזיזים.

המפגינים איימו באלימות ותקפו אנשים שרצו להגיע לבית הכנסת, וחלק מהם נבהלו וברחו, בעידוד השוטרים שהציעו למי שרצה להיכנס לברוח מהמקום. חלק מהמשתתפים נפצעו ממהלומות ושריטות בדרכם פנימה. השוטרים במקום היו מעטים ולא ביצעו מעצרים או לקחו את פרטי האנשים הפוגעים. בהקרנת הטקס נכחו כ-80 אנשים, ולאחריה הצופים חששו לעזוב את המבנה. הם יצרו קשר עם גורמים שונים כמו המשטרה, עיתונאים, ופעילים בבקשת הגנה וחילוץ מהמקום. לאחר זמן מה הגיעו כוחות משטרה נוספים לבית הכנסת ואמרו למשתתפי הטקס שעליהם להישאר באולם מחשש שיעשה בהם לינץ'.

שמואל ווגמן, סגן וממלא-מקום ראש עיריית רעננה, היה בטקס שנערך ביד לבנים, והגיע לבית הכנסת בעקבות טלפונים שקיבל על האלימות במקום. הוא טען כי "יש בחוץ המון שמרביץ, זורק אבנים, פוגע בכל מי שיוצא. המשטרה הוציאה אנשים מבית הכנסת, וליוותה אותה לרכבים. זה מאוד מפחיד, אלימות של ממש. דברים שאתה לא יכול לדמיין שקורים פה. זה ממש פוגרום לשמו, מזעזע". רונית וינטראוב, סגנית ראש עיריית רעננה, הגיעה לבית הכנסת לאחר הטקס המרכזי בעיר, וביקשה לעצור את ההפגנה. לטענתה "ברגע אחד הייתי מוקפת באנשים שצורחים, התחילו לתת לי מכות ברגליים, יריקות. זה מפחיד שזה קיים ברעננה ובמדינת ישראל. זה הרגיש סוג של פוגרום".

במהלך האירוע הותקפה גם מכוניתה של מדריכה שעטתה חיג'אב, שליוותה דיירת במעון לאנשים עם מוגבלויות השוכן סמוך למקום, בנוכחות שני שוטרים שעמדו במקום.

אחרי שכוחות משטרה נוספים הוזעקו למקום הגיע מניין השוטרים לכ-200 והם חילצו את משתתפי הטקס בקבוצות של כ-5 אנשים. המפגינים המשיכו לזרוק אבנים, להכות ולירוק, ונשים מבוגרות נפצעו מיידוי אבנים. נותצה שמשת הרכב בו נסעה רבת הקהילה וסמנכ"לית התנועה הרפורמית פונתה לחדר המיון, לאחר שנפגעה מהשלכת אבן אל מכוניתה. במהלך הפינוי נפצעו גם ארבעה שוטרים באורח קל. המשטרה עצרה 3 חשודים בהתפרעות, בהמשך הערב הם שוחררו לבתיהם. אחד מהם שוחרר למעצר בית עקב התנהגות פרועה במקום ציבורי.

בחודש יוני, 40 יום לאחר ההפגנה האלימה, עדיין לא חלה התפתחות ממשית בחקירה, למרות שהוגשו 18 תלונות למשטרה מטעם נפגעים בתקיפה. לפי משטרת ישראל, החקירה עדיין בעיצומה. נחקרו חמישה בני אדם בנוגע למעורבות באירוע, וכל החמישה שוחררו. במשטרה הוחלט לא לחקור באזהרה את רחלי בן ארי סקעת על הסתה והמשטרה לא פנתה לפרקליטות בשאלה האם יש לפתוח בחקירה בעקבות התלונות על הסתה.

תגובות לאירוע

יו"ר סניף הליכוד ברעננה, רחלי בן ארי סקעת, תמכה בהפגנה האלימה גם לאחר האירוע. בפוסט שפרסמה ברשת פייסבוק כתבה למחרת האירוע: "אלפים הגיעו למחאה נגד עוכרי ישראל ברעננה שערכו טקס יום זיכרון לנוחבות. לשמאל ברעננה אני מודיעה – זו רק יריית הפתיחה, אל תנסו אותנו". לאחר מכן מחקה את שני הפוסטים שעסקו באירוע. שי גליק, מנכ"ל ארגון בצלמו, יצא נגד שידור הטקס ברעננה אך גם גינה את ההתקפה וציין כי "לצערי שולי שוליים התנהגו באלימות ואני כמובן מגנה זאת בכל תוקף מצר על כך ומאחל רפואה שלימה לכל מי שנפגע".

יו"ר מפלגת הדמוקרטים, יאיר גולן, הגיב: "בשעה שעם ישראל מתכנס לזכור את נופליו, שוחרי שלום הותקפו באלימות מאורגנת. זה לא מקרה חריג. אלה לא עשבים שוטים. האירוע הזה הוא תוצאה ישירה וברורה של הסתה מתמשכת, של הפקרה, של מתן לגיטימציה מלמעלה לאלימות פוליטית. על המשטרה לעצור מיד את הפורעים ואת המסיתים". במפלגה הודיעו כי הגישו תלונות במשטרה נגד פעילי מפלגת הליכוד שהיו מעורבים בתקרית, ואישה נוספת שתקפה את אחת המשתתפות.

חבר הכנסת גלעד קריב טען כי "הערב פגשנו פעם נוספת את הפנים המכוערות של ההסתה, האלימות והשנאה של הימין הקיצוני". לטענתו תפקידה של משטרת ישראל הוא לדאוג לשלומם של האזרחים שבחרו לציין את יום הזיכרון בטקס המשותף, וכן להעביר מסר ברור למפגינים אלימים הוא פנה ליועצת המשפטית לממשלה בבקשה לפתוח בחקירה פלילית נגד מזכירת סניף הליכוד ברעננה, רחלי בן ארי סקעת, בגין הסתה לאלימות יאיא פינק, הגיש תלונה למשטרה בגין הסתה נגד יו"ר סניף הליכוד ברעננה.

אנה קיסלנסקי, מנכ"לית התנועה הרפורמית, גינתה את האלימות, השנאה ויידוי האבנים לעבר בית כנסת ודרשה למצות את הדין עם הפורעים. תנועת "חופשי בארצנו" טענה כי על רשויות האכיפה לטפל באירוע במלוא החומרה וכי על ראש הממשלה והממשלה לגנות את האירוע ולהרחיק משורות הליכוד את יו"ר סניף הליכוד ברעננה ואת מי שהיו שותפים לאלימות, בגין הסתה שהפכה לאלימות.

ב-2 במאי, פורסם כי נשיא המדינה יצחק הרצוג רואה בחומרה רבה את האלימות, וגינה אותה בתקיפות. הרצוג שוחח עם מפכ"ל המשטרה רב-ניצב דני לוי, וקרא לו לדאוג שהאירועים יגיעו למיצוי הליכים - ובמקביל להרגעת הרוחות.

ראש עיריית רעננה, חיים ברוידא, אמר באותו יום "אני מתבייש ומגנה כל אלימות פיזית או רעיונית". לדבריו, אין מקום בעיר ליצירת נרטיב חלופי ליום הזיכרון, כשם שאין מקום לנצל את חופש הביטוי וההפגנה לוונדליזם או לעימותים אלימים.

לא נשמעו גינויים לאירוע מצידם של שרי ממשלה וגם לא מחלק מבכירי האופוזיציה.

מאמר המערכת של עיתון הארץ מתח ביקורת על מי שנמנע מלהתייחס לאירוע - בפרט על נפתלי בנט ועל ראשי מפלגות האופוזיציה, למעט יאיר גולן שהתייחס.

 הערות שוליים 

קטגוריה:רעננה: היסטוריה
קטגוריה:2025 בישראל
קטגוריה:הסכסוך הישראלי-פלסטיני
קטגוריה:פשעי שנאה בישראל